DA-vrou dra nou die broek in Limpopo-munisipaliteitMarlene van Staden. Foto: Met vergunning van Die Pos. Inwoners van Vaalwater, Modimolle (Nylstroom), Naboomspruit en Roedtan in Limpopo kan uitsien na “positiewe verandering” met ŉ plaaslike DA-vrou, ma, voormalige joernalis en onderwyseres, nou aan die stuur van die Mookgophong/Modimolle-munisipaliteit. Marlene van Staden (35) is Dinsdagmiddag tydens die munisipaliteit se eerste raadsvergadering ná die munisipale verkiesing op 3 Augustus onder groot toejuiging tot burgemeester verkies nadat die ANC, wat die verkiesing met 45% van die stemme gewen het, onttroon is vanweë ŉ koalisie tussen die DA, VF Plus en EFF. Die voormalige ANC-burgemeester, Elizabeth “Meisie” Lekalakala, moes noodgedwonge die burgemeestersketting ophang. Die DA se Johann Abrie en Dingaan Motshwene is kort voor haar inhuldiging onderskeidelik as die raad se speaker en hoofsweep ingestem. “Ek is vreeslik opgewonde om stap vir stap positiewe verandering in die gebied aan te bring,” het Van Staden Woensdag aan Maroela Media gesê. Met haar nuwe amp wat heeltyds haar aandag gaan verg, het sy bedank as joernalis by die plaaslike gemeenskapskoerant, Die Pos, waar sy sedert 2013 oor sake geskryf het wat die gemeenskap na aan die hart lê. Sy het ook bedank as onderwyser by Meetsetshehla Secondary School waar sy ekonomiese en bestuurswetenskappe, toerisme en sakestudie aangebied het. “Ek het nog altyd ŉ passie vir mense en veral politiek gehad. Voor die verkiesing was ek nie ŉ raadslid nie, maar net ŉ aktivis vir die DA.” Van Staden ken die gebied soos die palm van haar hand en noem die streek sedert 1989 haar huis, wat sy met haar man, Hannes (31), en hul agt week oue babaseun, Luan, deel. “Voor dit het my grootouers ook hier gewoon, so die plek lê my baie na aan die hart.” Sy het haar laerskoolloopbaan aan Laerskool Vaalwater voltooi en aan Hoërskool Nylstroom gematrikuleer waarna sy haar BCom Honneurs in finansies aan Tukkies verwerf het. Volgens Van Staden is die grootste prioriteit in dié stadium die opgradering van die water-, elektrisiteit- en padinfrastruktuur. “Met my werk as joernalis en omdat ek so lank in die gebied woon, kon ek oor die afgelope paar jaar sien hoe baie dinge agterstallig geraak het, maar dit gaan nou reggeruk word.” In dieselfde asem waarsku sy huidige munisipale amptenare wat onregmatig aangestel is, om nie te gemaklik in hul stoele te sit nie. “Ons sal almal se kwalifikasies en vaardighede nagaan en ontslae raak van dié wat nie daar moet wees nie. Ek soek ook nie lui of onproduktiewe mense wat hier werk nie.” Van Staden sluit af dat sy graag baie goed wil verander, maar dat dit nie oornag kan gebeur nie. “Ons het baie goed geërf wat reggemaak moet word, inwoners moet asseblief geduldig wees tot ons daarby uitkom,” het sy gesê.